1990A1231 — RO — 01.01.2016 — 002.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

►B ACORD SUB FORMA UNUI SCHIMB DE SCRISORI între Comunitatea Economică Europeană și Principatul Andorra (JO L 374 31.12.1990, p. 14)

Astfel cum a fost modificat prin:







(*) Acest act nu a fost publicat niciodată în limba română.









▼B

ACORD SUB FORMA UNUI SCHIMB DE SCRISORI

între Comunitatea Economică Europeană și Principatul Andorra

Scrisoarea Principatului Andorra

Luxemburg, 28 iunie 1990

Stimați domni,

Avem onoarea de a vă înmâna textul acordului încheiat între Principatul Andorra și Comunitatea Economică Europeană și suntem în măsură de a vă confirma acceptarea sa de către Principatul Andorra.

Ne manifestăm recunoștința pentru confirmarea acceptării acordului de către Comunitatea Economică Europeană. În acest fel, acordul dintre Principatul Andorra și Comunitatea Economică Europeană va fi încheiat în forma atașată.

Vă rugam să primiți expresia înaltei noastre considerații,

Pentru Președintele Republicii Franceze

Coprinț de Andorra

Pentru Episcopul de Urgel

Coprinț de Andorra

Pentru Guvernul Andorrei

Scrisoarea Comunității Economice Europene

Luxemburg, 28 iunie 1990

Stimați domni,

Confirmăm primirea scrisorii dumneavoastră de acceptare a acordului între Principatul Andorra și Comunitatea Economică Europeană, având următorul text:

„Avem onoarea de a vă înmâna textul acordului încheiat între Principatul Andorra și Comunitatea Economică Europeană și suntem în măsură de a vă confirma acceptarea sa de către Principatul Andorra.

Ne manifestăm recunoștința pentru confirmarea acceptării acordului de către Comunitatea Economică Europeană. În acest fel, acordul dintre Principatul Andorra și Comunitatea Economică Europeană ar fi încheiat în forma atașată.”

Avem onoarea de a vă confirma acceptul Comunității privind textul Acordului între Principatul Andorra și Comunitatea Economică Europeană. Acceptarea acestui acord de către Comunitate va interveni după realizarea procedurilor interne necesare în acest sens și vă va fi notificată în conformitate cu articolul 24 alineatul (2) din acord.

Vă rugăm să primiți expresia înaltei noastre considerații,

În numele Consiliului Comunităților Europene

ACORD

între Comunitatea Economică Europeană și Principatul Andorra







PRINCIPATUL ANDORRA și COMUNITATEA ECONOMICĂ EUROPEANĂ, DORIND să instituie pentru relațiile lor comerciale un regim care să înlocuiască regimurile naționale în vigoare în prezent și care să respecte specificitatea situației Principatului Andorra, CONSIDERÂND că, având în vedere factorii geografici, istorici și socio-economici, situația excepțională a Principatului Andorra justifică un regim special, îndeosebi în ceea ce privește exceptarea de la plata taxelor de import, de la impozitul pe cifra de afaceri și de la accize percepute la import pentru traficul de călători de către Comunitate în ceea ce privește Principatul Andorra, CONVIN DUPĂ CUM URMEAZĂ:







Articolul 1

Schimburile comerciale dintre Comunitatea Economică Europeană, pe de o parte și Principatul Andorra, pe de cealaltă parte, sunt reglementate de dispozițiile menționate mai jos.







TITLUL I

Uniune vamală

Articolul 2

Se stabilește, între Comunitatea Economică Europeană și Principatul Andorra, o uniune vamală privind produsele care intră sub incidența capitolelor 25-97 din Sistemul Armonizat, în conformitate cu modalitățile și condițiile menționate de prezentul titlu.

Articolul 3

(1) Dispozițiile prezentului titlu se aplică:

(a) mărfurilor produse în Comunitate sau în Principatul Andorra, inclusiv cele obținute, parțial sau integral, din produse care provin din țări terțe, care se găsesc în liberă circulație în Comunitate sau în Principatul Andorra;

(b) mărfurilor provenite din țări terțe care se găsesc în liberă circulație în Comunitate sau în Principatul Andorra.

(2) Sunt considerate mărfuri în liberă circulație în Comunitate sau în Principatul Andorra produsele provenind din țări terțe pentru care au fost îndeplinite formalitățile de import și au fost percepute taxe vamale și taxe cu efect echivalent exigibile și care nu au beneficiat de o restituire totală sau parțială a acestor taxe.

Articolul 4

Dispozițiile prezentului titlu se aplică, de asemenea, mărfurilor obținute în Comunitate sau în Principatul Andorra în a căror fabricație au fost folosite produse provenind din țări terțe care nu se găseau în liberă circulație nici în Comunitate și nici în Principatul Andorra. Cu toate acestea, admiterea mărfurilor respective, în baza prezentelor dispoziții, este supusă perceperii de către partea contractantă exportatoare a taxelor vamale prevăzute în Comunitate pentru produsele din țările terțe care au fost folosite pentru fabricarea lor.

Articolul 5

Părțile contractante nu introduc între ele noi taxe vamale la import și la export sau alte taxe cu efect echivalent și nu măresc taxele care se aplică în relațiile lor comerciale reciproce existente la data de 1 ianuarie 1989.

Articolul 6

(1) Taxele vamale la import și taxele cu efect echivalent în vigoare între Comunitate și Principatul Andorra sunt eliminate, în condițiile prevăzute la alineatele (2) și (3).

(2) Principatul Andorra elimină, la data de 1 ianuarie 1991, taxele vamale și taxele cu efect echivalent aplicabile importurilor care provin din Comunitate.

(3)

(a) Începând cu data de 1 ianuarie 1991, Comunitatea, cu excepția Regatului Spaniei și a Republicii Portugheze, elimină taxele vamale și taxele cu efect echivalent aplicabile importurilor care provin din Principatul Andorra.

(b) Începând cu data de 1 ianuarie 1991, Regatul Spaniei și Republica Portugheză aplică, față de Principatul Andorra, aceleași taxe vamale pe care le-au aplicat aceste două state față de Comunitate astfel cum a fost constituită la data de 31 decembrie 1985.

(c) În cazul produselor agricole transformate care intră sub incidența capitolelor 25-97 din Sistemul Armonizat și care sunt menționate de Regulamentul (CEE) nr. 3033/80, dispozițiile de la literele (a) și (b) se aplică taxelor vamale care constituie componenta fixă a impunerii prevăzute pentru importul acestor produse în Comunitate provenind din Principatul Andorra; componenta variabilă prevăzută de acest regulament rămâne aplicabilă.

(d) Prin derogare de la literele (a), (b) și (c), sunt scutite de la plata taxelor vamale, începând cu data de 1 ianuarie 1991, importurile cărora li se aplică dispozițiile articolului 13 privind scutirea fiscală pentru traficul de călători.

Articolul 7

(1) Principatul Andorra adoptă, cu efect de la data de 1 ianuarie 1991, pentru produsele reglementate de uniunea vamală:

— dispozițiile privind formalitățile de import aplicate de Comunitate în raport cu statele terțe;

— actele cu putere de lege și actele administrative aplicabile în domeniul vamal în Comunitate și necesare bunei funcționări a uniunii vamale.

Dispozițiile menționate la prima și la a doua liniuță sunt cele aplicabile în versiunea în vigoare în orice moment în Comunitate.

(2) Dispozițiile menționate la alineatul (1) a doua liniuță sunt stabilite de către comitetul mixt prevăzut la articolul 17.

Articolul 8

(1)

(a) Pe o perioadă de cinci ani și după aceasta, în cazul în care nu poate fi încheiat un acord în temeiul literei (b), Principatul Andorra autorizează Comunitatea să asigure, în numele și pentru Principatul Andorra, punerea în liberă circulație a produselor provenind din statele terțe care sunt destinate Principatului Andorra. Această punere în liberă circulație se va efectua prin intermediul birourilor vamale comunitare enumerate în anexa I.

(b) La sfârșitul acestei perioade, în conformitate cu articolul 20, Principatul Andorra își rezervă dreptul de a exercita dreptul de punere în liberă circulație, cu acordul părților contractante.

(2) Taxele la import pentru mărfuri sunt percepute, în conformitate cu alineatul (1), în numele Principatului Andorra. Principatul Andorra își asumă obligația de a nu rambursa celor interesați sumele percepute direct sau indirect.

(3) Următoarele aspecte sunt stabilite în cadrul comitetului mixt prevăzut la articolul 17:

(a) modificarea eventuală a listei birourilor vamale competente ale Comunității pentru vămuirea mărfurilor menționate la alineatul (1), ca și procedura de reexpediere a mărfurilor respective spre Principatul Andorra, menționată la alineatul (1);

(b) modalitățile de punere la dispoziția Trezoreriei din Andorra a sumelor percepute în temeiul alineatului (2) și a procentajului care poate fi dedus de către Comunitate pentru cheltuielile administrative, în conformitate cu reglementările în domeniu în vigoare în Comunitate;

(c) orice altă modalitate care se dovedește necesară pentru punerea în aplicare corespunzătoare a dispozițiilor prezentului articol.

Articolul 9

Restricțiile cantitative la import și la export, precum și orice măsură cu efect echivalent între Comunitate și Principatul Andorra sunt interzise începând cu data de 1 ianuarie 1991.

Articolul 10

(1) Fiecare parte contractantă care apreciază că diferențele rezultând din aplicarea de către o altă parte contractantă, în raport cu importurile din statele terțe, fie a taxelor vamale, fie a restricțiilor cantitative, fie a oricăror măsuri cu efect echivalent, precum și a oricăror măsuri de politică comercială, pot determina deturnări de trafic sau pot cauza dificultăți economice pe teritoriul său, poate sesiza Comitetul mixt care recomandă, după caz, măsuri adecvate pentru a se evita pagubele care s-ar putea produce.

(2) În cazul în care survin deturnări de trafic sau dificultăți economice, iar partea interesată apreciază că, ținând seama de circumstanțe excepționale, acestea necesită măsuri imediate, partea interesată poate lua măsurile de supraveghere sau de protecție necesare, notificându-le de îndată comitetului mixt, care poate recomanda modificarea sau eliminarea lor.

(3) Cu prioritate, trebuie alese măsurile care perturbă cel mai puțin funcționarea uniunii vamale și, în special, dezvoltarea normală a schimburilor.







TITLUL II

Regimul produselor care nu fac parte din domeniul de aplicare al uniunii vamale

Articolul 11

(1) La importul în Comunitate, produsele care intră sub incidența capitolelor 1-24 din Sistemul Armonizat care sunt originare din Principatul Andorra sunt admise cu scutire de la plata taxelor la import.

(2) Regulile de origine și metodele de cooperare administrativă sunt cuprinse în apendice.

Articolul 12

(1) Regimul aplicabil importurilor în Principatul Andorra în raport cu mărfurile care provin din țări terțe nu poate să fie mai favorabil decât cel aplicabil importurilor de produse comunitare.

(2) Produsele care intră sub incidența codurilor 24 02 și 24 03 din Sistemul Armonizat, fabricate în Comunitate pe bază de tutun brut, care îndeplinesc condițiile prevăzute la articolul 3 alineatul (1) beneficiază, la importul în Principatul Andorra, de o taxă preferențială echivalentă cu 60 % din taxa aplicabilă în Principatul Andorra pentru aceleași produse în raport cu statele terțe.

▼M5







TITLUL IIa

ÎNȚELEGERE REFERITOARE LA MĂSURILE VAMALE DE SECURITATE







CAPITOLUL I

Măsuri vamale de securitate și controlul aplicării acestora

Articolul 12a

Teritoriile vizate

Prezentul titlu se aplică, pe de o parte, teritoriului vamal comunitar și, pe de altă parte, teritoriului vamal al Principatului Andorra.

Articolul 12b

Adoptarea acquis-ului comunitar

(1) Principatul Andorra adoptă măsurile vamale de securitate aplicate de Uniune. Prin „măsuri vamale de securitate” se înțeleg dispozițiile referitoare la declarația mărfurilor anterioară introducerii lor pe teritoriul vamal sau ieșirii lor din acesta, la operatorii economici autorizați, precum și la controalele vamale de securitate și la gestionarea riscurilor de securitate, aplicabile în temeiul legislației vamale relevante în vigoare în orice moment în Uniune. Lista detaliată a dispozițiilor în cauză este stabilită de comitetul mixt prevăzut la articolul 17.

(2) Măsurile vamale de securitate se aplică, de asemenea, produselor agricole care fac obiectul capitolelor 1-24 din Sistemul armonizat, fără a aduce atingere excluderii acestora din uniunea vamală dintre Uniune și Principatul Andorra în temeiul articolului 2.

Articolul 12c

Principii generale

(1) Părțile contractante se angajează să aplice măsurile vamale de securitate vizate la articolul 12b alineatul (1) în cazul transporturilor de mărfuri care provin sau sunt destinate unor țări terțe și să garanteze astfel un nivel de securitate echivalent la frontierele lor externe.

(2) Părțile contractante renunță la aplicarea măsurilor vamale de securitate vizate la articolul 12b alineatul (1) în cazul transportului de mărfuri între teritoriile lor vamale.

(3) Părțile contractante se consultă înainte de încheierea oricărui acord cu o țară terță în domeniul măsurilor vamale de securitate, în scopul garantării coerenței cu prezenta înțelegere, în special pentru a stabili dacă acordul propus prevede dispoziții derogatorii de la măsurile vamale de securitate stabilite în prezentul titlu.

Articolul 12d

Locul de depunere a declarației anterioare intrării sau ieșirii mărfurilor

(1) Declarația anterioară intrării mărfurilor se depune la autoritatea competentă a părții contractante pe al cărei teritoriu vamal se introduc mărfurile provenind din țări terțe. Această autoritate efectuează analiza riscurilor pe baza datelor conținute în această declarație și controalele vamale considerate necesare în materie de securitate, inclusiv atunci când aceste mărfuri sunt destinate celeilalte părți contractante.

(2) Declarația anterioară ieșirii mărfurilor se depune la autoritatea competentă a părții contractante pe al cărei teritoriu vamal se efectuează formalitățile de export sau, în absența acestora, de ieșire spre țări terțe. Autoritatea competentă efectuează analiza riscurilor pe baza datelor conținute în această declarație și controalele vamale considerate necesare în materie de securitate.

(3) Atunci când mărfurile părăsesc teritoriul vamal al unei părți contractante având ca destinație o țară terță și tranzitând teritoriul vamal al celeilalte părți contractante, declarația anterioară ieșirii mărfurilor se depune exclusiv la autoritatea competentă a celei de-a doua părți.

Articolul 12e

Controale vamale de securitate și gestionarea riscurilor de securitate

(1) În scopul controalelor vamale de securitate, fiecare parte contractantă stabilește un cadru de gestionare a riscurilor, criterii de risc, precum și domeniile de control vamal prioritare în materie de securitate.

(2) Părțile contractante recunosc echivalența sistemelor lor de gestionare a riscurilor de securitate.

(3) Părțile contractante cooperează în vederea:

— schimbului de informații care permit îmbunătățirea și consolidarea evaluării riscurilor și a eficacității controalelor vamale de securitate; și

— stabilirii în timp util a unui cadru comun de gestionare a riscurilor, a criteriilor de risc comune și a domeniilor comune de control prioritare, precum și în vederea creării unui sistem electronic pentru punerea în aplicare a acestei gestionări comune a riscurilor.

(4) Comitetul mixt adoptă orice dispoziție necesară pentru aplicarea prezentului articol.

Articolul 12f

Controlul aplicării măsurilor vamale de securitate

(1) Comitetul mixt stabilește modalitățile prin care părțile contractante asigură controlul aplicării prezentului titlu și verifică respectarea măsurilor vamale de securitate.

(2) Acest control poate fi asigurat, în special, prin:

— evaluarea periodică a aplicării prezentului titlu, în special în ceea ce privește echivalența măsurilor vamale de securitate;

— analiza în scopul îmbunătățirii aplicării sau al modificării dispozițiilor pentru o mai bună realizare a obiectivelor lor;

— organizarea de reuniuni tematice între experții celor două părți și de audituri ale procedurilor administrative, inclusiv prin vizite la fața locului.

(3) Comitetul mixt se asigură că măsurile adoptate în aplicarea prezentului articol respectă drepturile operatorilor economici vizați.

Articolul 12g

Schimbul de informații privind operatorii economici autorizați

Comisia Europeană și autoritatea competentă a Principatului Andorra își comunică periodic datele de identificare a operatorilor economici autorizați în materie de securitate, incluzând următoarele informații:

(a) numărul de identificare al operatorului (TIN – Trader Identification Number, într-un format compatibil cu legislația EORI – Economic Operator Registration and Identification);

(b) numele și adresa operatorului economic autorizat;

(c) numărul documentului prin care s-a acordat statutul de operator economic autorizat;

(d) statutul actual (în curs, suspendat, retras);

(e) perioadele de modificare a statutului;

(f) data de la care intră în vigoare certificatul;

(g) autoritatea care a eliberat certificatul.

Articolul 12h

Protecția secretului profesional și a datelor cu caracter personal

Informațiile transmise între părțile contractante în cadrul măsurilor stabilite în prezentul titlu beneficiază de protecția secretului profesional și a datelor cu caracter personal, în conformitate cu legile aplicabile în domeniu pe teritoriul părții contractante care le primește.

În special, aceste informații nu pot fi transferate altor persoane în afara organelor competente ale părții contractante respective, nici nu pot fi folosite de organele acestei părți în alte scopuri decât cele prevăzute în prezentul acord.







CAPITOLUL II

Gestionarea înțelegerii

Articolul 12i

Dezvoltarea dreptului

(1) Imediat ce Uniunea elaborează un nou act legislativ în domeniul măsurilor vamale de securitate, ea solicită, în mod informal, avizul experților din Principatul Andorra.

(2) Uniunea asigură experților din Principatul Andorra participarea, în calitate de observatori și pentru aspectele care îi privesc, la reuniunile Comitetului Codului vamal care asistă Comisia Europeană în exercitarea competențelor sale executive în domeniile vizate de titlul IIa. Dispozițiile prevăzute la articolele 66-68 din Decizia nr. 1/2003 a Comitetului mixt CE-Andorra ( 1 ) se aplică mutatis mutandis.

(3) Atunci când Comisia Europeană trimite Parlamentului European și/sau Consiliului Uniunii Europene propunerea sa de act legislativ sau atunci când ea trimite statelor membre proiectul de măsuri de punere în aplicare, ea transmite o copie Principatului Andorra.

La cererea uneia dintre părțile contractante, se efectuează un schimb preliminar de opinii în cadrul comitetului mixt.

(4) Părțile contractante se consultă din nou, la cererea uneia dintre ele, în cadrul comitetului mixt, în timpul fazei care precede adoptarea noului act legislativ al Uniunii, într-un proces continuu de informare și de consultare.

(5) Părțile contractante cooperează în cursul fazei de informare și consultare în scopul facilitării, la finalizarea procesului, a aplicării simultane, de către părțile contractante, a noului act legislativ menționat la alineatul (1).

Articolul 12j

Acordurile cu țări terțe

Părțile contractante convin că acordurile încheiate de una dintre ele cu o țară terță într-un domeniu prevăzut de titlul IIa nu pot crea obligații pentru cealaltă parte, cu excepția cazului în care comitetul mixt adoptă o decizie contrară.

Articolul 12k

Măsurile de reechilibrare

(1) O parte contractantă poate, după consultarea în cadrul comitetului mixt, să adopte măsuri de reechilibrare corespunzătoare, inclusiv suspendarea aplicării dispozițiilor titlului IIa atunci când constată că cealaltă parte nu respectă condițiile prevăzute de acesta sau când nu se mai asigură echivalența măsurilor vamale de securitate ale părților contractante.

Atunci când orice întârziere riscă să afecteze eficacitatea măsurilor vamale de securitate, se pot adopta măsuri de protecție provizorii fără consultare prealabilă, cu condiția să se demareze consultări imediat după adoptarea măsurilor menționate.

(2) Dacă nu se mai asigură echivalența măsurilor vamale de securitate ale părților contractante deoarece Principatul Andorra nu a adoptat noul act legislativ vizat la articolul 12i, Uniunea poate suspenda aplicarea dispozițiilor titlului IIa, cu excepția cazului în care comitetul mixt, după analizarea modurilor de continuare a aplicării, adoptă o decizie contrară.

(3) Domeniul de aplicare și durata măsurilor menționate anterior se vor limita la ceea ce este necesar pentru a rezolva situația și a asigura un echilibru corect între drepturile și obligațiile care decurg din prezentul titlu. O parte contractantă poate solicita comitetului mixt să demareze consultări privind proporționalitatea acestor măsuri. În cazul în care comitetul mixt nu reușește să soluționeze litigiul, acesta poate decide să supună acest litigiu procedurii de arbitraj prevăzute la articolul 18 alineatul (2). Nicio chestiune legată de interpretarea dispozițiilor corespunzătoare din dreptul Uniunii nu va putea fi soluționată în acest cadru.







CAPITOLUL III

Diverse dispoziții privind înțelegerea referitoare la măsurile vamale de securitate

Articolul 12l

Revizuirea

Dacă una dintre părțile contractante dorește revizuirea prezentei înțelegeri, ea prezintă o propunere în acest sens celeilalte părți. Revizuirea intră în vigoare după îndeplinirea procedurilor interne respective ale părților.

▼B







TITLUL III

Dispoziții comune

Articolul 13

(1) Scutirea de taxele la import, de impozitul pe cifra de afaceri și de accizele percepute la import care sunt aplicabile mărfurilor din bagajele personale ale călătorilor care provin dintr-una dintre părțile contractante sunt cele aplicabile în orice moment în Comunitate în raport cu statele terțe, cu condiția ca importurile acestor mărfuri să nu prezinte caracter comercial.

(2)







— lapte praf 2,5 kg — lapte condensat 3 kg — lapte proaspăt 6 kg — unt 1 kg — brânză 4 kg — zahăr și dulciuri 5 kg — carne 5 kg

(3) Prin derogare de la dispozițiile alineatului (1) și cu condiția ca mărfurile să fie achiziționate respectând regulile pieței interne a uneia dintre părțile contractante și să îndeplinească condițiile enumerate mai jos:

— valoarea globală a scutirilor aplicabile mărfurilor care intră sub incidența titlului I este, pe persoană, valoarea triplă a scutirii acordate de Comunitate călătorilor din țări terțe,

— limitele cantitative ale scutirilor pentru mărfurile enumerate mai jos sunt după cum urmează: —



(a) Produse din tutun țigarete 300 bucăți sau cigarillos 150 bucăți (trabucuri cu greutatea maximă de 3 gr pe bucată) sau trabucuri 75 bucăți sau tutun de fumat 400 grame (b) Alcool și băuturi alcoolice: — băuturi distilate și băuturi spirtoase având o tărie alcoolică mai mare de 22 % vol; alcool etilic nedenaturat de minim 80 % vol. sau mai mult 1,5 litri în total sau — băuturi distilate spirtoase, aperitive pe bază de vin sau de alcool, lichior tafia, sake sau băuturi similare având o tărie alcoolică de 22 % vol. sau mai puțin, vinuri spumante, vin licoros 3 litri în total și — vinuri care nu mai fermentează 5 litri în total (c) Parfumuri 75 grame și apă de toaletă 3/8 litri (d) Cafea 1 000 grame sau extracte și esențe de cafea 400 grame (e) Ceai 200 grame sau extracte și esențe de ceai 80 grame

(4) În limitele cantitative stabilite la alineatul (3) a doua liniuță, valoarea mărfurilor enumerate în acesta nu se ia în considerare la calcularea scutirilor menționate la alineatul (1).

Articolul 14

Părțile contractante nu adoptă nici o măsură sau practică de natură fiscală internă care să introducă, direct sau indirect, o discriminare între produsele unei părți contractante și produsele similare provenind de la cealaltă parte contractantă.

Produsele expediate către teritoriul unei părți contractante nu pot beneficia de o restituire a impunerilor interne mai mare decât impunerile care au fost percepute direct sau indirect.

Articolul 15

(1) Pe lângă cooperarea prevăzută la articolul 11 alineatul (2) și articolul 17 alineatul (8), autoritățile administrative ale părților contractante, responsabile cu executarea dispozițiilor prezentului acord, își acordă reciproc asistență și în alte situații, pentru a asigura respectarea acestor dispoziții.

(2) Modalitățile de aplicare ale alineatului (1) sunt stabilite de comitetul mixt menționat la articolul 17.

Articolul 16

Prezentul acord nu aduce atingere interdicțiilor sau restricțiilor de import, de export sau de tranzit justificate de considerații de morală sau de ordine publică, de siguranță publică, de protecție a sănătății publice și a vieții persoanelor și a animalelor și a conservării plantelor, de protecție a patrimoniului național cu valoare artistică, istorică sau arheologică sau de protecție a proprietății industriale și comerciale și nici reglementărilor privind aurul și argintul. Cu toate acestea, aceste interdicții sau restricții nu trebuie să constituie în cadrul comerțului între părțile contractante, un mijloc de discriminare arbitrară sau o restricție mascată.

Articolul 17

(1) Este creat un comitet mixt care are sarcina gestionării prezentului acord și asigurarea bunei sale execuții. În acest sens, acesta formulează recomandări. Comitetul adoptă decizii în situațiile prevăzute de prezentul acord. Executarea acestor decizii este îndeplinită de părțile contractante în conformitate cu propriile lor reglementări.

(2) În vederea asigurării unei bune execuții a prezentului acord, părțile contractante realizează schimburi de informații și, la cererea uneia dintre ele, se consultă în cadrul comitetului mixt.

(3) Comitetul mixt își stabilește regulamentul de procedură.

(4) Comitetul mixt este alcătuit, pe de o parte, din reprezentanții Comunității și din reprezentanții Principatului Andorra, pe de altă parte.

(5) Comitetul mixt adoptă deciziile de comun acord.

(6) Președinția comitetului mixt este asigurată prin rotație de fiecare parte contractantă, în conformitate cu modalitățile prevăzute în regulamentul său de procedură.

(7) Comitetul mixt se reunește la cererea uneia dintre părțile contractante, făcută cu cel puțin o lună înaintea datei prevăzute pentru reuniune. În cazul în care una dintre chestiunile menționate la articolul 10 determină convocarea comitetului mixt, acesta se reunește în termen de opt zile lucrătoare de la data formulării cererii.

(8) În conformitate cu procedura prevăzută la alineatul (1), comitetul mixt stabilește metodele administrative de cooperare în vederea aplicării articolelor 3 și 4, orientându-se după metodele adoptate de Comunitate în domeniul schimburilor de mărfuri între statele membre; comitetul poate, de asemenea, să modifice dispozițiile din apendicele menționat la articolul 11.

Articolul 18

(1) Diferendele apărute între părțile contractante referitoare la interpretarea acordului sunt înaintate comitetului mixt.

(2) În cazul în care comitetul mixt nu soluționează litigiul în sesiunea sa următoare, oricare dintre cele două părți poate notifica celeilalte numirea unui arbitru, iar cealaltă parte este obligată să numească cel de-al doilea arbitru în termen de două luni.

Comitetul mixt numește un al treilea arbitru.

Hotărârile arbitrilor sunt adoptate cu majoritate.

Fiecare parte la litigiu este obligată să ia măsurile necesare pentru a asigura executarea hotărârii arbitrilor.

Articolul 19

În ceea ce privește schimburile comerciale din domeniul prezentului acord:

— regimul aplicat de Principatul Andorra în raport cu Comunitatea nu trebuie să creeze nici o discriminare între statele membre, resortisanții sau societățile acestora;

— regimul aplicat de Comunitate în raport cu Principatul Andorra nu trebuie să creeze nici o discriminare între resortisanții sau societățile din Andorra.







TITLUL IV

Dispoziții generale și finale

Articolul 20

Prezentul acord se încheie pe o durată nelimitată. În termen de maxim cinci ani de la intrarea sa în vigoare, cele două părți examinează rezultatele aplicării acordului și în cazul în care este necesar, deschid negocieri în scopul de a-l modifica în conformitate cu concluziile acestei examinări.

Articolul 21

Fiecare parte contractantă are opțiunea de a denunța prezentul acord prin notificarea scrisă adresată celeilalte părți contractante. În acest caz, prezentul acord încetează să mai fie în vigoare la șase luni de la data notificării respective.

Articolul 22

Prezentul acord se aplică, pe de o parte, teritoriilor în care este aplicabil Tratatul de instituire a Comunității Economice Europene în condițiile prevăzute de acest Tratat și teritoriului Principatului Andorra, pe de altă parte.

Articolul 23

Anexele I și II și apendicele la prezentul acord fac parte integrantă din acesta.

Articolul 24

(1) Prezentul acord intră în vigoare la data de 1 iulie 1990, cu condiția ca părțile contractante să își notifice înaintea acestei date îndeplinirea procedurilor necesare pentru aceasta.

(2) După data menționată la alineatul (1), prezentul acord intră în vigoare în prima zi din a doua lună care urmează notificării.

(3) În cazul în care alineatul (2) este aplicabil, data de 1 ianuarie 1991, menționată în diverse dispoziții din prezentul acord, este înlocuită cu data de 1 iulie 1991.

Articolul 25

Până la intrarea în vigoare a prezentului acord, dispozițiile sale le înlocuiesc pe cele aplicate de Comunitate și, în special de către Franța și Spania, în temeiul schimbului de scrisori cu Principatul Andorra din 1967.

Articolul 26

Prezentul acord este întocmit în exemplar dublu, în limbile daneză, engleză, franceză, germană, greacă, italiană, olandeză, portugheză, spaniolă și catalană, oricare dintre aceste versiuni fiind în egală măsură autentică.

ANEXA I

Lista birourilor vamale menționate la articolul 8 alineatul (1)

— TOULOUSE PORTET

— L'HOSPITALET-PAS DE LA CASE

— LA TOUR DE CAROL

— PERPIGNAN

— MADRID

— BARCELONA

▼M1 —————

▼B

— FARGA DE MOLES

▼M1

— TOULOUSE-BLAGNAC

▼B

ANEXA II

În ceea ce privește dispozițiile de politică comercială ale Principatului Andorra, în conformitate cu acordul și pentru a nu afecta importul de produse care se consumă în Andorra, comitetul mixt poate aproba derogări, la cererea Principatului Andorra, inclusiv de la elementele de politică comercială comună care nu se aplică tuturor statelor membre ale Comunității.

Comisia comunică autorităților din Andorra toate informațiile relevante privind regimul aplicabil comerțului exterior al Comunității.

Declarația Comunității privind produsele agricole și produsele agricole transformate

Prezentul acord nu afectează regimul de restituiri acordate de Comunitate în ceea ce privește exporturile de produse agricole sau agricole transformate comunitare.

Declarație comună

În măsura în care dispozițiile prezentului acord, în special cele privind taxele vamale, taxele cu efect echivalent, restricțiile cantitative, măsurile cu efect echivalent, interdicțiile de import, de export sau de tranzit sunt similare dispozițiilor din Tratatul de Instituire a Comunității Economice Europene, reprezentanții părților contractante din comitetul mixt își asumă obligația de a le interpreta pe primele, în cadrul câmpului de aplicare al prezentului acord, prin analogie cu modul de interpretare al celorlalte dispoziții în cadrul comerțului intern al Comunității Economice Europene.

Declarația Principatului Andorra

Principatul Andorra se angajează să nu facă nici o discriminare în ceea ce privește drepturile și taxele la import percepute pentru whisky, absint, aperitive cu anason, pe de o parte și celelalte tipuri de alcool și aperitive, pe de cealaltă parte.

Declarație comună

Comitetul mixt examinează în vederea găsirii unei soluții, problemele care pot apărea în cadrul schimburilor comerciale dintre părțile contractante, în ceea ce privește controlul și certificarea normelor tehnice.

▼M6

Apendice

privind definirea noțiunii de „produse originare” și metodele de cooperare administrativă

CUPRINS TITLUL I DISPOZIȚII GENERALE Articolul 1 Definiții TITLUL II DEFINIREA NOȚIUNII DE „PRODUSE ORIGINARE” Articolul 2 Condiții generale Articolul 3 Cumul bilateral de origine Articolul 4 Produse obținute integral Articolul 5 Produse prelucrate sau transformate suficient Articolul 6 Operațiuni de prelucrare sau transformare insuficientă Articolul 7 Unitate de referință Articolul 8 Seturi Articolul 9 Elemente neutre TITLUL III CONDIȚII TERITORIALE Articolul 10 Principiul teritorialității Articolul 11 Transport direct Articolul 12 Expoziții TITLUL IV DRAWBACK SAU SCUTIRE DE TAXE Articolul 13 Interzicerea draw-back-ului sau a scutirii de taxe vamale TITLUL V DOVADA DE ORIGINE Articolul 14 Condiții generale Articolul 15 Procedura de emitere a unui certificat de circulație a mărfurilor EUR.1 Articolul 16 Certificate de circulație a mărfurilor EUR.1 emise ulterior Articolul 17 Emiterea unui duplicat al certificatului de circulație a mărfurilor EUR.1 Articolul 18 Emiterea certificatelor de circulație a mărfurilor EUR.1 pe baza unei dovezi de origine emise sau întocmite anterior Articolul 19 Separare contabilă Articolul 20 Condiții de întocmire a unei declarații de origine Articolul 21 Exportator autorizat Articolul 22 Valabilitatea dovezii de origine Articolul 23 Prezentarea dovezii de origine Articolul 24 Scutiri de la obligația prezentării dovezii de origine Articolul 25 Documente justificative Articolul 26 Păstrarea dovezii de origine și a documentelor justificative Articolul 27 Neconcordanțe și erori formale Articolul 28 Sume exprimate în euro TITLUL VI METODE DE COOPERARE ADMINISTRATIVĂ Articolul 29 Cooperare administrativă Articolul 30 Verificarea dovezilor de origine Articolul 31 Soluționarea litigiilor Articolul 32 Sancțiuni Articolul 33 Zone libere TITLUL VII CEUTA ȘI MELILLA Articolul 34 Aplicarea apendicelui Articolul 35 Condiții specifice TITLUL VIII DISPOZIȚII FINALE Articolul 36 Modificări ale apendicelui Lista de anexe Anexa I: Note introductive la lista din anexa II Anexa II: Lista prelucrărilor sau transformărilor care trebuie aplicate materialelor neoriginare pentru ca produsul fabricat să poată obține caracterul de produs originar Anexa III: Modele de certificat de circulație a mărfurilor EUR.1 și de cerere de eliberare a unui certificat de circulație a mărfurilor EUR.1. Anexa IV: Textul declarației de origine Declarații comune Declarație comună privind Republica San Marino Declarație comună privind revizuirea regulilor de origine incluse în apendicele referitor la definirea noțiunii de „produse originare” și metodele de cooperare administrativă







TITLUL I

DISPOZIȚII GENERALE

Articolul 1

Definiții

În sensul prezentului apendice:

(a) „fabricare” înseamnă orice formă de prelucrare sau transformare, inclusiv asamblarea sau operațiunile specifice;

(b) „material” înseamnă orice ingredient, materie primă, componentă sau parte etc. utilizată la fabricarea unui produs;

(c) „produs” înseamnă produsul fabricat, chiar dacă este destinat utilizării ulterioare în cadrul unei alte operațiuni de fabricare;

(d) „mărfuri” înseamnă atât materialele, cât și produsele;

(e) „valoare în vamă” înseamnă valoarea stabilită în conformitate cu Acordul privind aplicarea articolului VII din Acordul General pentru Tarife și Comerț 1994;

(f) „preț franco fabrică” înseamnă prețul plătit pentru produs fabricantului părții în întreprinderea căruia s-a realizat ultima prelucrare sau transformare, inclusiv valoarea tuturor materialelor utilizate, cu deducerea tuturor taxelor interne care sunt sau pot fi restituite în cazul în care produsul obținut este exportat;

(g) „valoarea materialelor” înseamnă valoarea în vamă în momentul importului materialelor neoriginare utilizate sau, în cazul în care nu se cunoaște această valoare și nu poate fi stabilită, primul preț care poate fi verificat și care a fost plătit pentru aceste materiale în partea exportatoare;

(h) „valoarea materialelor originare” înseamnă valoarea acestor materiale astfel cum este definită la litera (g), aplicată mutatis mutandis;

(i) „valoare adăugată” înseamnă prețul franco fabrică minus valoarea în vamă a fiecărui material încorporat originar din cealaltă parte cu care se aplică cumulul sau, în cazul în care valoarea în vamă nu este cunoscută sau nu poate fi stabilită, primul preț verificabil plătit pentru materiale în partea contractantă exportatoare;

(j) „capitole” și „poziții” înseamnă capitolele și pozițiile (din patru cifre) utilizate în nomenclatura care constituie Sistemul armonizat de denumire și codificare a mărfurilor, denumit în prezentul apendice „Sistemul armonizat” sau „SA”;

(k) „încadrat” se referă la încadrarea unui produs sau a unui material într-o poziție determinată;

(l) „transport” înseamnă produsele care sunt expediate simultan de la un exportator la un destinatar sau însoțite de un document de transport unic acoperind transportul lor de la exportator la destinatar sau, în absența unui astfel de document, de o factură unică;

(m) „teritorii” înseamnă teritoriile, inclusiv apele teritoriale;

(n) „parte” înseamnă unul, mai multe sau toate statele membre ale Uniunii Europene, Uniunea Europeană sau Andorra;

(o) „autorități vamale” înseamnă, pentru Uniunea Europeană, oricare dintre autoritățile vamale ale statelor membre ale Uniunii Europene.







TITLUL II

DEFINIREA NOȚIUNII DE „PRODUSE ORIGINARE”

Articolul 2

Condiții generale

În sensul punerii în aplicare a articolului 11 alineatul (1) din acord, se consideră că următoarele produse sunt originare dintr-o parte:

(a) produsele obținute integral în una dintre părți, în sensul articolului 4;

(b) produsele obținute în una dintre părți care conțin materiale ce nu au fost obținute integral în acea parte, cu condiția ca aceste materiale să fi fost supuse în partea respectivă la suficiente prelucrări sau transformări în sensul articolului 5.

Articolul 3

Cumul bilateral de origine

În pofida articolului 2, materialele originare din una dintre părți se consideră materiale originare de la cealaltă parte atunci când sunt încorporate într-un produs obținut acolo. Nu este necesar ca materialele respective să fi fost supuse unei prelucrări sau unei transformări suficiente, cu condiția să facă obiectul unei prelucrări sau al unei transformări care depășește operațiunile menționate la articolul 6.

Articolul 4

Produse obținute integral

(1) Se consideră ca fiind obținute integral în una dintre părți:

(a) produsele minerale extrase din solul acesteia sau din fundul mărilor sau oceanelor acesteia;

(b) produsele din regnul vegetal care se recoltează pe teritoriul lor;

(c) animalele vii născute și crescute pe teritoriul lor;

(d) produsele care provin de la animalele vii crescute pe teritoriul acestora;

(e) produsele de vânătoare și produsele pescărești obținute pe teritoriul acestora;

(f) produsele de pescuit maritim și alte produse obținute din mare în afara apelor teritoriale ale părții exportatoare de către navele sale;

(g) produsele fabricate la bordul navelor-fabrică ale unei părți, exclusiv din produsele menționate la litera (f);

(h) articolele uzate și colectate de acolo, care nu se mai pot folosi decât pentru recuperarea materiilor prime;

(i) deșeurile provenite din operațiunile de fabricare care se efectuează pe teritoriul lor;

(j) produsele extrase din solul sau subsolul marin situat în afara apelor lor teritoriale, cu condiția să aibă drepturi exclusive de exploatare a acestor soluri sau subsoluri;

(k) mărfurile fabricate pe teritoriul acestora exclusiv din produsele indicate la literele (a)-(j).

(2) Termenii „navele sale” și „navele-fabrică ale sale” utilizate la alineatul (1) literele (f) și (g) se aplică numai navelor și navelor-fabrică:

(a) care sunt înmatriculate sau înregistrate într-un stat membru al Uniunii Europene sau în Andorra;

(b) care navighează sub pavilionul unui stat membru al Uniunii Europene sau al Andorei;

(c) care aparțin în proporție de cel puțin 50 % unor resortisanți din statele membre ale Uniunii Europene sau din Andorra sau unei societăți comerciale al cărei sediu principal este situat într-un stat membru al Uniunii Europene sau în Andorra, al/ai cărei administrator(i), președinte al consiliului de administrație sau de supraveghere și majoritatea membrilor acestor consilii sunt resortisanți din statele membre ale Uniunii Europene sau din Andorra și din care, în plus, în cazul societăților de persoane sau al societăților cu răspundere limitată, cel puțin jumătate din capital aparține unor state membre ale Uniunii Europene sau Andorrei, unor organisme publice sau unor resortisanți ai părților respective;

(d) ai căror căpitani și ofițeri sunt resortisanți ai statelor membre ale Uniunii Europene sau ai Andorei și

(e) al căror echipaj este alcătuit, în proporție de cel puțin 75 %, din resortisanți ai statelor membre ale Uniunii Europene sau ai Andorei.

Articolul 5

Produse prelucrate sau transformate suficient

(1) În sensul aplicării articolului 2, produsele care nu sunt obținute integral sunt considerate ca fiind prelucrate sau transformate suficient atunci când sunt îndeplinite condițiile stabilite în lista din anexa II la prezentul apendice.

Condițiile respective indică prelucrarea sau transformarea la care trebuie supuse materialele neoriginare utilizate la fabricarea produselor și se aplică exclusiv acestor materiale. Prin urmare, în cazul în care un produs care a dobândit statutul de produs originar îndeplinind condițiile prevăzute în listă este utilizat la fabricarea unui alt produs, condițiile aplicabile produsului în care este încorporat nu i se aplică și nu se ține seama de materialele neoriginare care au putut fi utilizate în fabricarea acestuia.

(2) În pofida alineatului (1), materialele neoriginare care, conform condițiilor prevăzute în lista din anexa II la prezentul apendice, nu ar trebui să fie utilizate în fabricarea unui produs, pot fi totuși utilizate cu condiția ca:

(a) valoarea lor totală să nu depășească 10 % din prețul franco fabrică al produsului;

(b) aplicarea prezentului alineat să nu ducă la depășirea niciunuia dintre procentajele indicate în listă în ceea ce privește valoarea maximă a materialelor neoriginare.

(3) Alineatele (1) și (2) se aplică sub rezerva dispozițiilor articolului 6.

Articolul 6

Operațiuni de prelucrare sau transformare insuficientă

(1) Fără a aduce atingere alineatului (2), următoarele operațiuni sunt considerate prelucrări sau transformări insuficiente pentru a conferi statutul de produs originar, indiferent dacă dispozițiile articolului 5 sunt sau nu îndeplinite:

(a) operațiunile de manipulare pentru asigurarea păstrării în stare bună a produselor în timpul transportului și depozitării lor;

(b) desfacerea și asamblarea coletelor;

(c) spălarea, curățarea; îndepărtarea prafului, a oxidului, a uleiului, a vopselei sau a altor straturi acoperitoare;

(d) călcarea sau presarea textilelor;

(e) operațiunile simple de vopsire și șlefuire;

(f) decorticarea, albirea parțială sau totală, șlefuirea și glazurarea cerealelor și a orezului;

(g) operațiunile de colorare a zahărului sau de formare a bucăților de zahăr;

(h) înlăturarea pieliței, scoaterea sâmburilor și cojirea fructelor, nucilor și legumelor;

(i) ascuțirea, simpla măcinare sau simpla tăiere;

(j) cernerea, trierea, sortarea, clasificarea, aranjarea pe categorii, aranjarea pe sortimente (inclusiv alcătuirea de seturi de articole);

(k) simpla punere în sticle, doze, flacoane, saci, cutii, lăzi, fixarea pe cartoane sau planșete și orice alte operațiuni simple de ambalare;

(l) aplicarea sau imprimarea pe produse sau pe ambalajele acestora de mărci, etichete, logouri sau alte semne distinctive similare;

(m) simpla amestecare a produselor, chiar din categorii diferite;

(n) amestecarea zahărului cu orice altă materie;

(o) simpla asamblare a componentelor în vederea constituirii unui articol complet sau demontarea produselor în părți;

(p) o combinare a două sau mai multe dintre operațiunile indicate la literele (a) – (o);

(q) sacrificarea animalelor.

(2) Pentru a stabili dacă transformarea sau prelucrarea efectuată asupra unui produs este insuficientă în sensul alineatului (1), toate operațiunile efectuate în una dintre părți asupra unui produs dat sunt luate în considerare împreună.

Articolul 7

Unitatea de referință

(1) Unitatea de referință pentru aplicarea dispozițiilor prezentului apendice este produsul reținut ca unitate de bază pentru stabilirea încadrării bazate pe nomenclatura Sistemului armonizat.

În consecință:

(a) în cazul în care un produs compus dintr-un grup sau un ansamblu de articole este încadrat în conformitate cu Sistemul armonizat la o singură poziție, ansamblul constituie unitatea de referință;

(b) în cazul în care un transport este compus dintr-un anumit număr de produse identice încadrate la aceeași poziție din Sistemul armonizat, dispozițiile prezentului apendice se aplică fiecăruia dintre aceste produse, luate în considerare în mod individual.

(2) În cazul în care, prin aplicarea regulii generale nr. 5 din Sistemul armonizat, ambalajele sunt încadrate împreună cu produsul pe care îl conțin, acestea trebuie să fie considerate ca formând un tot cu produsul în scopul stabilirii originii.

Articolul 8

Seturi

Seturile, în sensul regulii generale nr. 3 din Sistemul armonizat, sunt considerate originare, cu condiția ca toate articolele care intră în compoziția lor să fie originare. Totuși, un set alcătuit din articole originare și neoriginare este considerat originar în ansamblu, cu condiția ca valoarea articolelor neoriginare să nu depășească 15 % din prețul franco fabrică al setului.

Articolul 9

Elemente neutre

Pentru a stabili dacă un produs este originar, nu este necesar să se stabilească originea următoarelor elemente care pot fi folosite la fabricarea sa:

(a) energie și combustibili;

(b) instalații și echipamente;

(c) mașini și unelte;

(d) mărfuri care nu intră și care nu sunt destinate să intre în compoziția finală a produsului.







TITLUL III

CONDIȚII TERITORIALE

Articolul 10

Principiul teritorialității

(1) Cu excepția cazurilor prevăzute la articolul 3 și la alineatul (3) din prezentul articol, condițiile stabilite la titlul II privind dobândirea statutului de produs originar trebuie să fie îndeplinite fără întrerupere în una dintre părți.

(2) Cu excepția cazurilor prevăzute la articolul 3, în cazul în care mărfurile originare exportate dintr-o parte către o altă țară sunt returnate, ele trebuie considerate ca fiind neoriginare, cu excepția cazului în care autorităților vamale li se poate demonstra în mod satisfăcător că:

(a) mărfurile returnate sunt aceleași cu cele care au fost exportate; și

(b) mărfurile returnate nu au fost supuse unor operațiuni mai ample decât cele necesare pentru a le păstra în stare bună în perioada în care au fost pe teritoriul țării respective sau în timpul exportării lor.

(3) Dobândirea statutului de produs originar în condițiile stabilite la titlul II nu este afectată de transformarea sau prelucrarea efectuată în afara unei părți asupra materialelor exportate din acea parte și reimportate ulterior pe teritoriul său, cu condiția ca:

(a) materialele exportate să fie obținute integral în partea respectivă sau să fi fost supuse, anterior exportării, unor transformări sau prelucrări care nu se limitează la operațiunile menționate la articolul 6; și

(b) să se poată demonstra în mod satisfăcător autorităților vamale că: (i) mărfurile reimportate au fost obținute prin prelucrarea sau transformarea materialelor exportate; și (ii) valoarea adăugată totală obținută în afara părții prin aplicarea dispozițiilor prezentului articol nu depășește 10 % din prețul franco fabrică al produsului final pentru care este solicitat statutul de produs originar.

(4) În sensul aplicării alineatului (3), condițiile de obținere a statutului de produs originar stabilite în titlul II nu se aplică prelucrării sau transformării efectuate în afara unei părți. Cu toate acestea, atunci când, în lista din anexa II la prezentul apendice, pentru stabilirea statutului de produs originar al produsului finit, se aplică o normă care stabilește o valoare maximă pentru toate materialele neoriginare încorporate, valoarea totală a materialelor neoriginare încorporate pe teritoriul părții în cauză, împreună cu valoarea adăugată totală obținută în afara părții prin aplicarea dispozițiilor prezentului articol, nu poate depăși procentajul stabilit.

(5) În sensul aplicării dispozițiilor alineatelor (3) și (4), „valoare adăugată totală” înseamnă toate costurile acumulate în afara unei părți, inclusiv valoarea materialelor încorporate acolo.

(6) Dispozițiile alineatelor (3) și (4) nu se aplică produselor care nu îndeplinesc condițiile prevăzute în lista din anexa II la prezentul apendice sau care nu pot fi considerate prelucrate sau transformate suficient decât în cazul în care se aplică toleranța generală stabilită la articolul 5 alineatul (2).

(7) Orice prelucrare sau transformare de tipul celor reglementate de dispozițiile prezentului articol și efectuată în afara unei părți se realizează în conformitate cu regimul de perfecționare pasivă sau cu regimuri similare.

Articolul 11

Transport direct

(1) Tratamentul preferențial prevăzut de acord se aplică numai produselor care îndeplinesc condițiile prezentului apendice și care sunt transportate direct între părți. Cu toate acestea, transportul produselor care constituie un singur transport poate fi efectuat prin alte teritorii, după caz, cu transbordarea sau depozitarea temporară în aceste teritorii, atât timp cât produsele rămân sub supravegherea autorităților vamale ale țării de tranzit sau de depozitare și nu suferă alte operații decât descărcarea sau încărcarea și orice altă operație destinată să asigure conservarea lor în aceeași stare.

(2) Dovada că sunt îndeplinite condițiile prevăzute la alineatul (1) se face prezentând autorităților vamale ale părții importatoare:

(a) fie un document de transport unic pe baza căruia se efectuează transportul din partea exportatoare prin țara de tranzit; sau

(b) fie un atestat emist de către autoritățile vamale ale țării de tranzit care să conțină: (i) o descriere exactă a produselor; (ii) data descărcării și a reîncărcării produselor și, după caz, indicarea navelor sau a altor mijloace de transport utilizate; și (iii) certificarea condițiilor în care produsele au rămas în țara de tranzit;

(c) fie, în lipsa acestora, orice alte documente justificative.

Articolul 12

Expoziții

(1) Produsele originare trimise pentru a fi expuse într-o altă țară decât una dintre părți și vândute după expoziție pentru a fi importate pe teritoriul uneia dintre părți beneficiază la import de dispozițiile prezentului acord, cu condiția să se demonstreze, într-un mod considerat satisfăcător de către autoritățile vamale, că:

(a) un exportator a expediat aceste produse din una dintre părți în țara expoziției și că le-a expus acolo;

(b) produsele au fost vândute sau cedate în alt mod de exportatorul respectiv unui destinatar în una dintre părți;

(c) produsele au fost expediate pe parcursul expoziției sau imediat după aceea în aceeași stare în care au fost trimise pentru expoziție; și

(d) din momentul în care au fost expediate pentru a fi expuse, produsele nu au fost utilizate în alte scopuri decât prezentarea la expoziția respectivă.

(2) O dovadă de origine trebuie să fie emisă sau întocmită în conformitate cu dispozițiile titlului V și să fie prezentată în condițiile obișnuite autorităților vamale ale părții importatoare. Aceasta trebuie să menționeze denumirea și adresa expoziției. În cazul în care este necesar, se poate solicita un document justificativ suplimentar privind condițiile în care au fost expuse produsele.

(3) Alineatul (1) se aplică tuturor expozițiilor, târgurilor sau manifestărilor publice similare, cu caracter comercial, industrial, agricol sau de artizanat, care nu sunt organizate în scopuri private în magazine sau spații comerciale în vederea vânzării de produse străine și pe durata cărora produsele rămân sub control vamal.







TITLUL IV

DRAWBACK SAU SCUTIRE DE TAXE

Articolul 13

Interzicerea drawback-ului sau a scutirii de taxe vamale

(1) Materialele neoriginare utilizate la fabricarea produselor originare din una dintre părți pentru care se emite sau se întocmește o dovadă de origine în conformitate cu dispozițiile titlului V nu beneficiază, pe teritoriul părților, de niciun drawback și de nicio scutire de taxe vamale, indiferent de natura acestora.

(2) Interdicția prevăzută la alineatul (1) se aplică oricărei înțelegeri în vederea rambursării, remiterii sau neplății parțiale sau totale a taxelor vamale sau a taxelor cu efect echivalent aplicabile în una dintre părți materialelor utilizate la fabricare, în cazul în care această rambursare, remitere sau neplată se aplică expres sau în fapt atunci când produsele obținute din aceste materiale sunt exportate și nu atunci când sunt păstrate pentru consumul național.

(3) Exportatorul produselor care fac obiectul unei dovezi de origine trebuie să poată prezenta în orice moment, la cererea autorităților vamale, toate documentele corespunzătoare care dovedesc că nu a fost obținut niciun drawback pentru materialele neoriginare utilizate la fabricarea produselor respective și că toate taxele vamale sau taxele cu efect echivalent aplicabile acestor materiale au fost efectiv achitate.

(4) Dispozițiile alineatelor (1), (2) și (3) se aplică și ambalajelor în înțelesul articolului 7 alineatul (2) și produselor care fac parte din seturi în înțelesul articolului 8, atunci când acestea nu sunt originare.

(5) Dispozițiile alineatelor (1) – (4) se aplică numai materialelor care intră sub incidența prezentului apendice.







TITLUL V

DOVADA DE ORIGINE

Articolul 14

Condiții generale

(1) Produsele originare din una dintre părți beneficiază, la importul în cealaltă parte, de dispozițiile prezentului acord la prezentarea uneia dintre următoarele dovezi de origine:

(a) un certificat de circulație a mărfurilor EUR.1, al cărui model este prezentat în anexa III la prezentul apendice;

(b) în cazurile prevăzute la articolul 20 alineatul (1), o declarație (denumită în continuare „declarație de origine”), întocmită de exportator pe o factură, un bon de livrare sau pe orice alt document comercial care descrie produsele respective într-o măsură suficient de detaliată pentru a permite identificarea acestora. Textul declarației de origine figurează în anexa IV la prezentul protocol.

(2) În pofida alineatului (1), produsele originare în înțelesul prezentului apendice beneficiază, în cazurile prevăzute la articolul 24, de dispozițiile prezentului acord fără a fi necesar să se prezinte niciuna dintre dovezile de origine menționate la alineatul (1) din prezentul articol.

Articolul 15

Procedura de emitere a unui certificat de circulație a mărfurilor EUR.1

(1) Certificatul de circulație a mărfurilor EUR.1 se eliberează de către autoritățile vamale ale părții exportatoare la cererea scrisă a exportatorului sau, sub responsabilitatea acestuia, a reprezentantului său autorizat.

(2) În acest scop, exportatorul sau reprezentantul autorizat al acestuia completează atât certificatul de circulație a mărfurilor EUR.1, cât și formularul de cerere, ale căror modele figurează în anexa III la prezentul apendice. Aceste formulare se completează în una dintre limbile în care este întocmit prezentul acord și în conformitate cu dispozițiile legislației naționale a țării exportatoare. Dacă formularele se completează de mână, ele trebuie completate cu cerneală și cu litere de tipar. Denumirea produselor trebuie să fie inclusă în rubrica rezervată acestui scop, fără a lăsa spații între rânduri. În cazul în care rubrica nu se completează integral, trebuie să se traseze o linie orizontală sub ultimul rând al descrierii, spațiul liber fiind barat.

(3) Exportatorul care solicită emiterea unui certificat de circulație a mărfurilor EUR.1 trebuie să poată prezenta în orice moment, la cererea autorităților vamale din partea exportatoare în care se eliberează certificatul de circulație a mărfurilor EUR.1, toate documentele corespunzătoare care dovedesc caracterul originar al produselor respective, precum și îndeplinirea tuturor celorlalte condiții prevăzute în prezentul apendice.

(4) Fără a aduce atingere dispozițiilor alineatului (5), un certificat de circulație a mărfurilor EUR.1 se eliberează de către autoritățile vamale dintr-un stat membru al Uniunii Europene sau din Andorra, în cazul în care produsele respective pot fi considerate ca produse originare din Uniunea Europeană sau din Andorra și îndeplinesc celelalte condiții prevăzute în prezentul apendice.

(5) Autoritățile vamale care eliberează certificatele de circulație a mărfurilor EUR.1 iau toate măsurile necesare pentru a verifica statutul de produse originare al mărfurilor și îndeplinirea celorlalte condiții prevăzute în prezentul apendice. În acest scop, acestea au dreptul să solicite orice dovadă și să efectueze orice verificare a conturilor exportatorului sau orice alt control pe care îl consideră adecvat. Autoritățile vamale trebuie, de asemenea, să se asigure că formularele menționate la alineatul (2) sunt completate în mod corespunzător. În special, acestea verifică dacă spațiul rezervat descrierii produselor a fost completat astfel încât să excludă orice posibilitate de adăugare frauduloasă.

(6) Data eliberării certificatului de circulație a mărfurilor EUR.1 se indică în rubrica 11 a certificatului.

(7) Un certificat de circulație a mărfurilor EUR.1 este emis de autoritățile vamale și pus la dispoziția exportatorului de îndată ce exportul efectiv a fost efectuat sau asigurat.

Articolul 16

Certificate de circulație a mărfurilor EUR.1 emise ulterior

(1) În pofida articolului 15 alineatul (7), un certificat de circulație a mărfurilor EUR.1 poate, în condiții excepționale, să fie emis după exportul produselor care fac obiectul acestuia, dacă:

(a) nu a fost emis în momentul exportului din cauza unor erori, omisiuni involuntare sau circumstanțe speciale; sau

(b) s-a demonstrat autorităților vamale că un certificat de circulație a mărfurilor EUR.1 a fost emis, dar nu a fost acceptat la import din motive tehnice.

(2) În sensul aplicării alineatului (1), exportatorul trebuie să indice în cererea sa locul și data exportului produselor la care se referă certificatul de circulație a mărfurilor EUR.1, precum și motivele care stau la baza cererii sale.

(3) Autoritățile vamale nu pot emite ulterior un certificat de circulație a mărfurilor EUR.1 decât după ce au verificat dacă informațiile furnizate în cererea exportatorului corespund celor din dosarul aferent.

(4) Pe certificatele de circulație a mărfurilor EUR.1 emise ulterior trebuie să figureze următoarea mențiune în limba engleză:

„ISSUED RETROSPECTIVELY”.

(5) Mențiunea la care se face referire la alineatul (4) se inserează în rubrica 7 a certificatului de circulație a mărfurilor EUR.1.

Articolul 17

Emiterea unui duplicat al certificatului de circulație a mărfurilor EUR.1

(1) În caz de furt, pierdere sau distrugere a unui certificat de circulație a mărfurilor EUR.1, exportatorul poate solicita un duplicat autorităților vamale care l-au emis, pe baza documentelor de export pe care acestea le dețin.

(2) Pe duplicatul astfel emis trebuie să figureze următoarea mențiune în limba engleză:

„DUPLICATE”.

(3) Mențiunea la care se face referire la alineatul (2) se inserează în rubrica 7 a duplicatului certificatului de circulație a mărfurilor EUR.1.

(4) Duplicatul, care poartă data eliberării certificatului original de circulație a mărfurilor EUR.1, produce efecte de la data respectivă.

Articolul 18

Emiterea certificatelor de circulație a mărfurilor EUR.1 pe baza unei dovezi de origine emise sau întocmite anterior

Atunci când produsele originare sunt plasate sub controlul unui birou vamal din una dintre părți, este posibil să se înlocuiască dovada de origine inițială cu unul sau mai multe certificate de circulație a mărfurilor EUR.1 în scopul trimiterii tuturor sau a unora dintre aceste produse în alt loc din cadrul uneia dintre părți. Certificatul (certificatele) de înlocuire EUR.1 se eliberează de către biroul vamal sub controlul căruia sunt plasate produsele.

Articolul 19

Separare contabilă

(1) Atunci când apar dificultăți materiale sau costuri considerabile cu privire la menținerea unor stocuri separate de materiale originare și neoriginare care sunt identice și interschimbabile, autoritățile vamale pot autoriza, la cererea scrisă a celor vizați, așa-numita metodă a „separării contabile” (denumită în continuare „metoda”) pentru gestionarea acestor stocuri.

(2) Metoda trebuie să poată garanta că, pentru o anumită perioadă de referință, numărul de produse obținute care ar putea fi considerate „originare” este același cu cel care ar fi fost obținut în cazul în care ar fi existat o separare fizică a stocurilor.

(3) Autoritățile vamale pot acorda autorizația menționată la alineatul (1) sub rezerva oricăror condiții pe care le consideră adecvate.

(4) Metoda se aplică, iar aplicarea acesteia se consemnează pe baza principiilor generale de contabilitate aplicabile în țara în care a fost fabricat produsul.

(5) Beneficiarul acestei metode poate emite sau solicita dovezi de origine, după caz, pentru cantitatea de produse care pot fi considerate originare. La cererea autorităților vamale, beneficiarul furnizează o declarație privind modul în care au fost gestionate cantitățile.

(6) Autoritățile vamale monitorizează utilizarea autorizației și o pot retrage oricând beneficiarul o utilizează într-un mod necorespunzător sau în cazul în care nu îndeplinește oricare dintre celelalte condiții prevăzute de prezentul apendice.

Articolul 20

Condiții de întocmire a unei declarații de origine

(1) Declarația de origine prevăzută la articolul 14 alineatul (1) litera (b) se poate întocmi:

(a) de către un exportator autorizat în sensul articolului 21; sau

(b) de către un exportator pentru orice transport constând în unul sau mai multe colete care conțin produse originare a căror valoare totală nu depășește 6 000 EUR.

(2) Fără a aduce atingere alineatului (3), o declarație de origine se poate întocmi în cazul în care produsele în cauză pot fi considerate ca fiind produse originare din Uniunea Europeană sau din Andorra și îndeplinesc celelalte condiții prevăzute de prezentul apendice.

(3) Exportatorul care întocmește o declarație de origine trebuie să fie în măsură să prezinte, în orice moment, la cererea autorităților vamale din partea exportatoare, toate documentele adecvate care dovedesc statutul de produse originare al produselor în cauză, precum și îndeplinirea celorlalte condiții prevăzute în prezentul apendice.

(4) Exportatorul întocmește declarația de origine prin dactilografierea, ștampilarea sau tipărirea pe factură, pe bonul de livrare sau pe orice alt document comercial, a declarației al cărei text figurează în anexa IV la prezentul apendice, utilizând una dintre versiunile lingvistice stabilite în anexa respectivă și în conformitate cu dispozițiile legislației naționale din țara exportatoare. În cazul în care declarația este întocmită de mână, ea trebuie redactată cu cerneală și cu litere de tipar.

(5) Declarațiile de origine poartă semnătura olografă originală a exportatorului. Cu toate acestea, un exportator autorizat în sensul articolului 21 nu este obligat să semneze aceste declarații, cu condiția să prezinte autorităților vamale din partea exportatoare un angajament scris prin care își asumă responsabilitatea integrală pentru orice declarație de origine care îl identifică, ca și când aceasta ar purta semnătura lui olografă.

(6) O declarație de origine poate fi întocmită de exportator atunci când produsele la care se referă sunt exportate sau după export, cu condiția ca prezentarea acesteia în țara importatoare să aibă loc în termen de cel mult doi ani de la importul produselor la care se referă.

Articolul 21

Exportator autorizat

(1) Autoritățile vamale din partea exportatoare pot autoriza orice exportator (denumit în continuare „exportator autorizat”) care efectuează în mod frecvent exporturi de produse în conformitate cu prevederile prezentului apendice să întocmească declarații de origine, indiferent de valoarea produselor în cauză. Un exportator care solicită o astfel de autorizație trebuie să ofere autorităților vamale toate garanțiile necesare pentru a verifica caracterul originar al produselor, precum și îndeplinirea celorlalte condiții ale prezentului apendice.

(2) Autoritățile vamale pot acorda statutul de exportator autorizat sub rezerva oricăror condiții pe care le consideră adecvate.

(3) Autoritățile vamale acordă exportatorului autorizat un număr de autorizație vamală, care trebuie să apară pe declarația de origine.

(4) Autoritățile vamale monitorizează utilizarea autorizației de către exportatorul autorizat.

(5) Autoritățile vamale pot retrage autorizația în orice moment. Ele sunt obligate să facă acest lucru atunci când exportatorul autorizat nu mai oferă garanțiile menționate la alineatul (1), nu mai îndeplinește condițiile prevăzute la alineatul (2) sau abuzează în orice fel de autorizație.

Articolul 22

Valabilitatea dovezii de origine

(1) Dovada de origine este valabilă timp de patru luni de la data emiterii sale în partea exportatoare și trebuie depusă în acest interval de timp la autoritățile vamale ale părții importatoare.

(2) Dovezile de origine care sunt prezentate autorităților vamale ale părții importatoare după expirarea termenului de prezentare prevăzut la alineatul (1) pot fi acceptate în scopul aplicării tratamentului preferențial, atunci când nerespectarea termenului de depunere a acestor documente se datorează unor împrejurări excepționale.

(3) În celelalte cazuri de prezentare tardivă, autoritățile vamale ale părții importatoare pot accepta dovezile de origine atunci când produsele le-au fost prezentate înainte de expirarea termenului respectiv.

Articolul 23

Prezentarea dovezii de origine

Dovezile de origine sunt prezentate autorităților vamale ale părții importatoare în conformitate cu procedurile aplicabile în această țară. Autoritățile menționate pot solicita traducerea unei dovezi de origine. Ele pot solicita, de asemenea, ca declarația de import să fie însoțită de o declarație prin care importatorul să ateste că produsele îndeplinesc condițiile necesare pentru aplicarea acordului.

Articolul 24

Scutiri de la obligația prezentării dovezii de origine

(1) Sunt admise ca produse originare, fără a fi necesară prezentarea unei dovezi de origine, produsele care fac obiectul unor trimiteri sub formă de colete mici către persoane particulare de către persoane particulare sau care sunt transportate în bagajele personale ale călătorilor, în măsura în care este vorba de importuri lipsite de orice caracter comercial, care sunt declarate ca fiind în conformitate cu condițiile prevăzute de prezentul apendice și cu condiția să nu existe nici un dubiu cu privire la veridicitatea unei astfel de declarații. În cazul expedierii prin poștă, această declarație poate fi făcută prin completarea declarației vamale CN22/CN23 sau pe o foaie anexată la documentul respectiv.

(2) Importurile cu un caracter ocazional și care constau doar în produse pentru uzul personal al destinatarilor sau al călătorilor sau al familiilor acestora sunt considerate importuri fără caracter comercial, dacă este evident, prin natura și cantitatea produselor, că nu se urmărește un scop comercial.

(3) În plus, valoarea totală a acestor produse nu poate depăși 500 EUR în cazul coletelor mici sau 1 200 EUR în cazul produselor transportate în bagajele personale ale călătorilor.

Articolul 25

Documente justificative

Documentele menționate la articolul 15 alineatul (3) și la articolul 20 alineatul (3), menite să ateste faptul că produsele pentru care s-a emis un certificat de circulație a mărfurilor EUR.1 sau o declarație de origine pot fi considerate produse originare din una dintre părți și că îndeplinesc celelalte condiții prevăzute în prezentul apendice, pot consta, inter alia, în următoarele:

(a) dovezi directe ale operațiunilor efectuate de către exportator sau de către furnizor pentru a obține mărfurile în cauză, care se regăsesc, de exemplu, în conturile sale sau în contabilitatea sa internă;

(b) documente care atestă caracterul originar al materialelor utilizate, emise sau întocmite în una dintre părțile în cauză, atunci când aceste documente sunt utilizate în conformitate cu legislația națională;

(c) documente care dovedesc prelucrarea sau transformarea materialelor în cadrul uneia dintre părțile în cauză, emise sau întocmite în una dintre respectivele părți, atunci când aceste documente sunt utilizate în conformitate cu legislația națională;

(d) certificate de circulație a mărfurilor EUR.1 sau declarații de origine care dovedesc caracterul originar al materialelor utilizate, emise sau întocmite în una dintre părțile în cauză, în conformitate cu prezentul apendice;

(e) dovezi corespunzătoare cu privire la transformarea sau prelucrarea suferită în afara părții în cauză în conformitate cu articolul 11, care atestă respectarea condițiilor prevăzute la articolul respectiv.

Articolul 26

Păstrarea dovezilor de origine și a documentelor justificative

(1) Exportatorul care solicită emiterea unui certificat de circulație a mărfurilor EUR.1 trebuie să păstreze timp de cel puțin trei ani documentele menționate la articolul 15 alineatul (3).

(2) Exportatorul care întocmește o declarație de origine păstrează cel puțin timp de trei ani o copie a acesteia, precum și documentele menționate la articolul 20 alineatul (3).

(3) Autoritățile vamale ale părții exportatoare care eliberează un certificat de circulație a mărfurilor EUR.1 trebuie să păstreze timp de cel puțin trei ani formularul de cerere menționat la articolul 15 alineatul (2).

(4) Autoritățile vamale ale părții importatoare păstrează cel puțin timp de trei ani certificatele de circulație EUR.1 și declarațiile de origine care le sunt prezentate.

Articolul 27

Neconcordanțe și erori formale

(1) Constatarea unor mici neconcordanțe între declarațiile din dovada de origine și cele din documentul prezentat biroului vamal în vederea îndeplinirii formalităților pentru importarea produselor nu duce ipso facto la considerarea dovezii de origine ca nulă și neavenită, în cazul în care se stabilește în mod evident că respectivul document corespunde produselor prezentate.

(2) Erorile formale evidente, cum ar fi greșelile de dactilografiere dintr-o dovadă de origine, nu ar trebui să determine refuzarea documentului, în cazul în care aceste erori nu sunt de natură să pună la îndoială corectitudinea declarațiilor conținute în respectivul document.

Articolul 28

Sume exprimate în euro

(1) În scopul punerii în aplicare a dispozițiilor articolului 20 alineatul (1) litera (b) și ale articolului 24 alineatul (3), atunci când produsele sunt facturate într-o altă monedă decât moneda euro, sumele exprimate în monedele naționale ale părților, echivalente cu sumele exprimate în euro, se stabilesc anual de către fiecare dintre țările în cauză.

(2) Un transport beneficiază de dispozițiile articolului 20 alineatul (1) litera (b) sau ale articolului 24 alineatul (3) prin referința la moneda în care este emisă factura, în conformitate cu suma stabilită de către țara în cauză.

(3) Sumele care se utilizează într-o monedă națională reprezintă contravaloarea în această monedă a sumelor exprimate în euro în prima zi lucrătoare din luna octombrie. Sumele sunt comunicate Comisiei Europene înainte de 15 octombrie și se aplică de la 1 ianuarie anul următor. Comisia Europeană comunică sumele respective tuturor țărilor în cauză.

(4) O țară poate rotunji în plus sau în minus suma rezultată din conversia în moneda sa națională a unei sume exprimate în euro. Suma rotunjită nu poate să difere cu mai mult de 5 % față de suma rezultată din conversie. O țară poate menține neschimbată contravaloarea în moneda sa națională a unei sume exprimate în euro în cazul în care, în momentul ajustării anuale prevăzute la alineatul (3), conversia acestei sume, înainte de orice rotunjire, duce la o creștere mai mică de 15 % a contravalorii sale în moneda națională. Contravaloarea în moneda națională poate fi menținută neschimbată dacă din conversie rezultă o scădere a respectivei contravalori.

(5) Sumele exprimate în euro fac obiectul unei reexaminări de către Comitetul mixt la cererea oricăreia dintre părți. La efectuarea acestei reexaminări, Comitetul mixt analizează oportunitatea de a menține efectele limitelor respective în termeni reali. În acest scop, acesta poate decide să modifice valorile exprimate în euro.







TITLUL VI

METODE DE COOPERARE ADMINISTRATIVĂ

Articolul 29

Cooperare administrativă

(1) Autoritățile vamale ale părților își comunică reciproc, prin intermediul Comisiei Europene, specimenele amprentelor ștampilelor utilizate în birourile lor vamale pentru emiterea certificatelor de circulație a mărfurilor EUR.1, precum și adresele autorităților vamale responsabile cu verificarea certificatelor și a declarațiilor de origine.

(2) Pentru a asigura o aplicare corespunzătoare a prezentului apendice, părțile își acordă reciproc asistență, prin intermediul administrațiilor vamale competente, pentru verificarea autenticității certificatelor de circulație a mărfurilor EUR.1, a declarațiilor de origine și a exactității informațiilor furnizate în documentele respective.

Articolul 30

Verificarea dovezilor de origine

(1) Verificarea ulterioară a dovezilor de origine se efectuează prin sondaj sau ori de câte ori autoritățile vamale ale părții importatoare au suspiciuni întemeiate în ceea ce privește autenticitatea acestor documente, caracterul originar al produselor respective sau respectarea celorlalte condiții prevăzute de prezentul apendice.

(2) În scopul aplicării dispozițiilor alineatului (1), autoritățile vamale din partea importatoare returnează certificatul de circulație a mărfurilor EUR.1 și factura, în cazul în care a fost prezentată, declarația de origine sau o copie a acestor documente autorităților vamale din partea exportatoare indicând, dacă este cazul, motivele care stau la baza cererii de efectuare a unei verificări. În sprijinul cererii de efectuare a verificării ulterioară, se prezintă orice document și informație obținute care indică faptul că datele furnizate în dovada de origine sunt incorecte.

(3) Verificarea se efectuează de către autoritățile vamale ale părții exportatoare. În acest scop, acestea sunt împuternicite să solicite toate dovezile și să efectueze toate controalele conturilor exportatorului sau orice alt control pe care îl consideră adecvat.

(4) În cazul în care autoritățile vamale din partea importatoare decid să suspende acordarea tratamentului preferențial produselor în cauză în așteptarea rezultatelor verificării, acestea îi acordă importatorului liberul de vamă pentru produse, sub rezerva măsurilor asiguratorii pe care le consideră necesare.

(5) Autoritățile vamale care au solicitat verificarea sunt informate cât mai repede posibil cu privire la rezultatele acesteia. Aceste rezultate trebuie să indice în mod clar dacă documentele sunt autentice și dacă produsele în cauză pot fi considerate ca fiind produse originare din una dintre părți și dacă îndeplinesc celelalte condiții prevăzute în prezentul apendice.

(6) În cazul unor suspiciuni întemeiate și în absența unui răspuns în termen de zece luni de la data cererii de verificare sau în cazul în care răspunsul nu conține informații suficiente pentru a stabili autenticitatea documentului respectiv sau originea reală a produselor, autoritățile vamale solicitante refuză acordarea tratamentului preferențial, cu excepția unor circumstanțe excepționale.

Articolul 31

Soluționarea litigiilor

Atunci când procedurile de verificare prevăzute la articolul 30 dau naștere unor litigii ce nu pot fi soluționate între autoritățile vamale care solicită verificarea și autoritățile vamale responsabile cu efectuarea verificării respective, aceste litigii sunt înaintate Comitetului mixt. În cazul în care alte litigii decât cele legate de procedurile de verificare prevăzute la articolul 30 survin în privința interpretării prezentului apendice, ele sunt înaintate Comitetului mixt.

În toate cazurile, soluționarea litigiilor dintre importator și autoritățile vamale ale părții importatoare are loc în conformitate cu legislația țării respective.

Articolul 32

Sancțiuni

Se aplică sancțiuni oricărei persoane care întocmește sau solicită întocmirea unui document care conține date inexacte în scopul obținerii unui tratament preferențial pentru un produs.

Articolul 33

Zone libere

(1) Părțile iau toate măsurile necesare pentru a evita ca produsele care sunt comercializate pe baza unei dovezi de origine și care, în cursul transportului, staționează într-o zonă liberă situată pe teritoriul lor, să facă obiectul unor substituiri sau al unor manipulări diferite de manipulările uzuale destinate evitării deteriorării lor.

(2) Prin derogare de la alineatul (1), atunci când produse originare de la una dintre părți sunt importate într-o zonă liberă pe baza unei dovezi de origine și suferă transformări sau prelucrări, autoritățile competente emit, la cererea exportatorului, un nou certificat de circulație a mărfurilor EUR.1, dacă prelucrările sau transformările la care au fost supuse sunt în conformitate cu prezentul apendice.







TITLUL VII

CEUTA ȘI MELILLA

Articolul 34

Aplicarea apendicelui

(1) Termenul „Uniunea Europeană” nu acoperă Ceuta și Melilla.

(2) Produsele originare din Andorra beneficiază în toate privințele, atunci când sunt importate în Ceuta și Melilla, de același regim vamal ca și cel aplicat produselor originare de pe teritoriul vamal al Uniunii Europene în temeiul Protocolului nr. 2 la Actul de aderare a Spaniei și a Portugaliei la Comunitățile Europene. Andorra acordă importurilor de produse reglementate de acord și originare din Ceuta și Melilla același regim vamal pe care îl acordă produselor importate din Uniunea Europeană și originare din aceasta.

(3) În sensul aplicării alineatului (2) din prezentul articol cu privire la produsele originare din Ceuta și Melilla, prezentul apendice se aplică mutatis mutandis, sub rezerva condițiilor speciale prevăzute la articolul 35.

Articolul 35

Condiții specifice

(1) Cu condiția să fi fost transportate direct, în conformitate cu dispozițiile articolului 11, sunt considerate ca fiind:

1. produse originare din Ceuta și Melilla: (a) produsele obținute integral în Ceuta și Melilla; (b) produsele obținute în Ceuta și Melilla, la fabricarea cărora se folosesc alte produse decât cele menționate la litera (a), cu condiția ca: (i) aceste produse să fi făcut obiectul unor prelucrări sau transformări suficiente în sensul articolului 5; sau ca (ii) produsele în cauză să fie originare de la una dintre părți, cu condiția ca ele să fi fost supuse la prelucrări sau transformări care nu se limitează la operațiunile menționate la articolul 6;

2. produse originare din Andorra: (a) produsele obținute integral în Andorra; (b) produsele obținute în Andorra, în al căror proces de fabricație au intrat alte produse decât cele menționate la litera (a) din prezentul articol, cu condiția ca: (i) aceste produse să fi făcut obiectul unor prelucrări sau transformări suficiente în sensul articolului 5; sau ca (ii) produsele în cauză să fie originare din Ceuta și Melilla sau din Uniunea Europeană, cu condiția ca ele să fi fost supuse la prelucrări sau transformări care nu se limitează la operațiunile menționate la articolul 6.

(2) Ceuta și Melilla sunt considerate un singur teritoriu.

(3) Exportatorul sau reprezentantul său autorizat este obligat să introducă mențiunea „Andorra” și „Ceuta și Melilla” la rubrica 2 din certificatul de circulație a mărfurilor EUR.1 sau în declarațiile pe factură. În plus, în cazul produselor originare din Ceuta și Melilla, caracterul originar trebuie indicat la rubrica 4 din certificatul de circulație a mărfurilor EUR.1 sau în declarația de origine.

(4) Autoritățile vamale spaniole sunt responsabile de aplicarea prezentului apendice în Ceuta și Melilla.







TITLUL VIII

DISPOZIȚII FINALE

Articolul 36

Modificări ale apendicelui

Comitetul mixt poate decide modificarea dispozițiilor prezentului apendice.

ANEXA I

NOTE INTRODUCTIVE LA LISTA DIN ANEXA II

Nota 1:

În listă figurează condițiile necesare pentru ca toate produsele să poată fi considerate suficient prelucrate sau transformate în sensul articolului 5 din prezentul apendice.

Nota 2:

2.1. Primele două coloane din listă descriu produsul obținut. Prima coloană indică numărul poziției sau numărul capitolului din Sistemul armonizat, iar a doua coloană indică denumirea mărfurilor folosită în acest sistem pentru poziția sau capitolul respectiv. Pentru fiecare mențiune din primele două coloane este enunțată o regulă în coloana 3 sau 4. Acolo unde, în unele cazuri, numărul din prima coloană este precedat de „ex”, aceasta înseamnă că regula din coloana 3 sau 4 se aplică numai părții din poziția respectivă care este descrisă în coloana 2.

2.2. În cazul în care mai multe numere de poziție sunt grupate în coloana 1 ori se menționează un număr de capitol, iar produsele menționate în coloana 2 sunt, în consecință, descrise în termeni generali, regula corespunzătoare enunțată în coloana 3 sau 4 se aplică tuturor produselor care, în cadrul Sistemului armonizat, sunt încadrate la diferitele poziții de la capitolul respectiv sau la pozițiile care sunt grupate în coloana 1.

2.3. În cazul în care lista include diferite reguli aplicabile unor produse diferite care se încadrează la aceeași poziție, fiecare liniuță include denumirea referitoare la partea poziției care face obiectul regulii corespunzătoare în coloana 3 sau 4.

2.4. În cazul în care, pentru o mențiune din primele două coloane, este prevăzută o regulă în coloanele 3 și 4, exportatorul are opțiunea de a aplica regula din coloana 3 sau pe cea din coloana 4. În cazul în care în coloana 4 nu este enunțată nicio regulă de origine, se aplică regula din coloana 3.

Nota 3

3.1. Dispozițiile articolului 5 din prezentul apendice privind produsele care au obținut caracterul de produse originare și care sunt folosite la fabricarea altor produse se aplică, indiferent dacă acest caracter a fost dobândit în fabrica în care sunt folosite produsele în cauză sau într-o altă fabrică aparținând uneia dintre părți.

3.2. Regula indicată în listă stabilește nivelul minim de prelucrare sau de transformare necesar; rezultă că efectuarea de prelucrări sau transformări ce depășesc acest nivel conferă de asemenea caracterul de produs originar și că, dimpotrivă, prelucrările sau transformările care nu ating acest nivel nu conferă caracterul de produs originar. Astfel, dacă o regulă prevede că pot fi folosite materiale neoriginare care se află într-un anumit stadiu de fabricație, atunci este autorizată și folosirea respectivelor materiale care se află într-un stadiu mai puțin avansat de fabricație, însă nu este autorizată folosirea acestor materiale care se află într-un stadiu de fabricație mai avansat.

3.3. Fără a aduce atingere notei 3.2, în cazul în care într-o regulă se utilizează expresia „Fabricare din materiale de la orice poziție”, materialele de la orice poziție (chiar și materialele cu aceeași denumire și de la aceeași poziție ca și produsul) pot fi utilizate, însă sub rezerva unor restricții specifice care pot fi enunțate, de asemenea, în regulă. Cu toate acestea, expresia „Fabricare din materiale de la orice poziție, inclusiv din alte materiale de la poziția …” sau „Fabricare din materiale de la orice poziție, inclusiv din alte materiale de la aceeași poziție ca și produsul” înseamnă că pot fi utilizate materiale de la orice poziție, cu excepția materialelor a căror denumire este identică cu denumirea produsului, astfel cum apare aceasta în coloana 2 a listei.

3.4. În cazul în care o regulă din listă prevede că un produs poate fi fabricat din mai multe materiale, acest lucru înseamnă că pot fi utilizate unul sau mai multe dintre aceste materiale. Evident, regula nu implică obligativitatea utilizării simultane a tuturor acestor materiale.

3.5. Atunci când o regulă din listă prevede obligativitatea fabricării unui produs dintr-un anumit material, această condiție nu împiedică utilizarea altor materiale care, prin natura lor, nu pot satisface condiția prevăzută de regulă.

Exemplu:

Regula privind preparatele alimentare încadrate la poziția 19.04, care exclude în mod explicit utilizarea cerealelor și a derivaților acestora, nu interzice utilizarea sărurilor minerale, a substanțelor chimice sau a altor aditivi care nu sunt obținuți din cereale.

Cu toate acestea, regula nu se aplică produselor care, deși nu pot fi fabricate din materialele specifice enumerate în listă, pot fi fabricate dintr-un material de același fel într-o etapă anterioară de fabricație.

3.6. Atunci când o regulă din listă prevede două procentaje ale valorii maxime a materialelor neoriginare care pot fi folosite, aceste procentaje nu pot fi adunate. Cu alte cuvinte, valoarea maximă a tuturor materialelor neoriginare utilizate nu poate depăși niciodată cel mai mare procentaj dat. De asemenea, procentajele individuale aplicabile anumitor materiale nu trebuie să fie depășite ca urmare a acestor dispoziții.

ANEXA II

LISTA PRELUCRĂRILOR SAU TRANSFORMĂRILOR CARE TREBUIE APLICATE MATERIALELOR NEORIGINARE PENTRU CA PRODUSUL FABRICAT SĂ POATĂ DOBÂNDI CARACTERUL DE PRODUS ORIGINAR







Poziția din SA Descrierea mărfurilor Prelucrarea sau transformarea materialelor neoriginare care conferă caracter originar (1) (2) (3) sau (4) Capitolul 1 Animale vii Toate animalele de la capitolul 1 trebuie să fie obținute integral Capitolul 2 Carne și organe comestibile Fabricare în cadrul căreia toate materialele de la capitolele 1 și 2 utilizate trebuie obținute integral Capitolul 3 Pești și crustacee, moluște și alte nevertebrate acvatice Fabricare în cadrul căreia toate materialele de la capitolul 3 utilizate trebuie obținute integral ex capitolul 4 Lapte și produse lactate; ouă de păsări; miere naturală; produse comestibile de origine animală, nedenumite și necuprinse în altă parte; cu următoarele excepții: Fabricare în cadrul căreia toate materialele de la capitolul 4 utilizate trebuie obținute integral 0403 Lapte acru, lapte și smântână covăsite, iaurt, chefir și alte sortimente de lapte și smântână fermentate sau acrite, chiar concentrate, sau cu adaos de zahăr sau alți îndulcitori, sau aromatizate, sau cu adaos de fructe sau cacao Fabricare în cadrul căreia: — toate materialele de la capitolul 4 utilizate trebuie obținute integral; — toate sucurile de fructe (cu excepția sucurilor de ananas, de lămâi mici „lime” sau de grepfrut) de la poziția 2009 utilizate sunt originare și — valoarea tuturor materialelor de la capitolul 17 utilizate nu depășește 30 % din valoarea prețului franco fabrică al produsului ex capitolul 5 Alte produse de origine animală, nedenumite și necuprinse în altă parte; cu următoarele excepții: Fabricare în cadrul căreia toate materialele de la capitolul 5 utilizate trebuie obținute integral ex 05 02 Păr de porc sau de mistreț, prelucrat Curățare, dezinfectare, triere și îndreptare a părului de porc sau de mistreț Capitolul 6 Plante vii și produse de floricultură; Fabricare în cadrul căreia: — toate materialele de la capitolul 6 utilizate trebuie obținute integral și — valoarea tuturor materialelor utilizate nu depășește 50 % din prețul franco fabrică al produsului, Capitolul 7 Legume, plante, rădăcini și tuberculi, alimentare Fabricare în cadrul căreia toate materialele de la capitolul 7 utilizate trebuie obținute integral Capitolul 8 Fructe comestibile; coji de citrice sau de pepeni Fabricare în cadrul căreia: — toate fructele și fructele cu coajă trebuie obținute integral și — valoarea tuturor materialelor de la capitolul 17 utilizate nu depășește 30 % din valoarea prețului franco fabrică al produsului ex capitolul 9 Cafea, ceai, maté și mirodenii; cu următoarele excepții: Fabricare în cadrul căreia toate materialele de la capitolul 9 utilizate trebuie obținute integral 0901 Cafea, chiar prăjită sau decafeinizată; coji și pelicule de cafea; înlocuitori de cafea care conțin cafea, indiferent de proporțiile amestecului Fabricare din materiale de la oricare poziție 0902 Ceai, chiar aromatizat Fabricare din materiale de la oricare poziție ex 09 10 Amestecuri de mirodenii Fabricare din materiale de la oricare poziție Capitolul 10 Cereale Fabricare în cadrul căreia toate materialele de la capitolul 10 utilizate trebuie obținute integral ex capitolul 11 Produse ale industriei morăritului; malț; amidon și fecule; inulină; gluten de grâu; cu următoarele excepții: Fabricare în cadrul căreia toate cerealele, legumele, rădăcinile și tuberculii de la poziția 0714 sau fructele utilizate trebuie obținute integral ex 11 06 Făină, griș și praf de legume cu păstăi uscate, curățate de păstăi, de la poziția 0713 Uscare și măcinare a legumelor cu păstăi de la poziția 0708 Capitolul 12 Semințe și fructe oleaginoase; semințe și fructe diverse; plante industriale sau medicinale; paie și furaje Fabricare în cadrul căreia toate materialele de la capitolul 12 utilizate trebuie obținute integral 1301 Șelac; gume, rășini, gume-rășini și oleorășini (de exemplu, balsamuri), naturale Fabricare în cadrul căreia valoarea tuturor materialelor de la poziția 1301 utilizate nu depășește 50 % din prețul franco fabrică al produsului 1302 Seve și extracte vegetale; substanțe pectice, pectinați și pectați; agar-agar și alte mucilagii și agenți de mărire a viscozității, derivate din produse vegetale, chiar modificate: — Mucilagii și agenți de mărire a viscozității, derivați din produse vegetale, chiar modificați Fabricare din mucilagii și agenți de mărire a viscozității nemodificați — altele Fabricare în cadrul căreia valoarea tuturor materialelor utilizate nu trebuie să depășească 50 % din prețul franco fabrică al produsului Capitolul 14 Materiale pentru împletit și alte produse de origine vegetală, nedenumite și necuprinse în altă parte Fabricare în cadrul căreia toate materialele de la capitolul 14 utilizate trebuie obținute integral ex capitolul 15 Grăsimi și uleiuri animale sau vegetale; produse ale disocierii acestora; grăsimi alimentare prelucrate; ceară de origine animală sau vegetală; cu următoarele excepții: Fabricare din materiale de la orice poziție, cu excepția materialelor de la aceeași poziție ca și produsul 1501 Grăsime de porc (inclusiv untură) și grăsime de pasăre, altele decât cele de la pozițiile 0209 sau 1503 : — Grăsimi din oase sau deșeuri Fabricare din materiale de la oricare poziție, cu excepția materialelor de la poziția 0203 , 0206 sau 0207 sau a oaselor de la poziția 0506 — altele Fabricare din carne sau din organe comestibile de animale din specia porcină de la pozițiile 0203 sau 0206 sau din carne sau din organe comestibile de păsări de la poziția 0207 1502 Grăsimi de animale din speciile bovine, ovine sau caprine, altele decât cele de la poziția 1503 : — Grăsimi din oase sau deșeuri Fabricare din materiale de la oricare poziție, cu excepția materialelor de la poziția 0201 , 0202 , 0204 sau 0206 sau a oaselor de la poziția 0506 — altele Fabricare în cadrul căreia toate materialele de la capitolul 2 utilizate trebuie obținute integral 1504 Grăsimi și uleiuri și fracțiunile acestora, de pește sau de mamifere marine, rafinate sau nu, dar nemodificate chimic: — Fracțiuni solide Fabricare din materiale de la orice poziție, inclusiv alte materiale de la poziția 1504 — altele Fabricare în cadrul căreia toate materialele de la capitolele 2 și 3 utilizate trebuie obținute integral ex 15 05 Lanolină rafinată Fabricare din usuc de la poziția 1505 1506 Alte grăsimi și uleiuri de origine animală și fracțiunile acestora, chiar rafinate, dar nemodificate chimic — Fracțiuni solide Fabricare din materiale de la orice poziție, inclusiv alte materiale de la poziția 1506 — altele Fabricare în cadrul căreia toate materialele de la capitolul 2 utilizate trebuie obținute integral 1507 -1515 Uleiuri vegetale și fracțiunile acestora: — Uleiuri de soia, de arahide, de palmier, de cocos (de copră), din miez de palmier, de babassu, de tung și de oiticica, ceară de myrica, ceară de Japonia, fracțiuni ale uleiului de jojoba și uleiuri destinate utilizărilor tehnice sau industriale, altele decât cele destinate fabricării produselor pentru alimentația umană Fabricare din materiale de la orice poziție, cu excepția materialelor de la aceeași poziție ca și produsul — Fracțiuni solide, cu excepția fracțiunilor uleiului de jojoba Fabricare din alte materiale de la pozițiile 1507 -1515 — altele Fabricare în cadrul căreia toate materialele vegetale utilizate trebuie obținute integral 1516 Grăsimi și uleiuri de origine animală sau vegetală și fracțiunile acestora, hidrogenate parțial sau total, interesterificate, reesterificate sau elaidinizate, chiar rafinate, dar nepreparate altfel Fabricare în cadrul căreia: — toate materialele de la capitolul 2 utilizate trebuie obținute integral și — toate materialele vegetale utilizate trebuie obținute integral. Cu toate acestea, materialele de la pozițiile 1507 , 1508 , 1511 și 1513 pot fi utilizate 1517 Margarină; amestecuri sau preparate alimentare din grăsimi sau din uleiuri de origine animală sau vegetală sau din fracțiuni ale diferitelor grăsimi sau uleiuri din prezentul capitol, altele decât grăsimile și uleiurile alimentare și fracțiunile acestora de la poziția 1516 Fabricare în cadrul căreia: — toate materialele de la capitolele 2 și 4 utilizate trebuie obținute integral; și — toate materialele vegetale utilizate trebuie obținute integral. Cu toate acestea, materialele de la pozițiile 1507 , 1508 , 1511 și 1513 pot fi utilizate Capitolul 16 Preparate din carne, din pește sau din crustacee, din moluște sau din alte nevertebrate acvatice Fabricare: — din animale de la capitolul 1 și/sau — în cadrul căreia toate materialele de la capitolul 3 utilizate trebuie obținute integral ex capitolul 17 Zaharuri și produse zaharoase; cu următoarele excepții: Fabricare din materiale de la orice poziție, cu excepția materialelor de la aceeași poziție ca și produsul ex 17 01 Zahăr din trestie sau din sfeclă și zaharoză chimic pură, în stare solidă, cu adaos de aromatizanți sau coloranți Fabricare în cadrul căreia valoarea tuturor materialelor de la capitolul 17 utilizate nu depășește 30 % din prețul franco fabrică al produsului 1702 Alte zaharuri, inclusiv lactoza, maltoza, glucoza și fructoza (levuloza), chimic pure, în stare solidă; siropuri de zahăr la care nu s-au adăugat aromatizanți sau coloranți; înlocuitori de miere, chiar amestecați cu miere naturală; zaharuri și melase caramelizate: — Maltoză și fructoză chimic pure Fabricare din materiale de la orice poziție, inclusiv alte materiale de la poziția 1702 — Alte zaharuri, în stare solidă, cu adaos de aromatizanți sau coloranți Fabricare în cadrul căreia valoarea tuturor materialelor de la capitolul 17 utilizate nu depășește 30 % din prețul franco fabrică al produsului — altele Fabricare în cadrul căreia toate materialele utilizate sunt originare ex 17 03 Melase rezultate din extracția sau rafinarea zahărului, cu adaos de aromatizanți sau coloranți Fabricare în cadrul căreia valoarea tuturor materialelor de la capitolul 17 utilizate nu depășește 30 % din prețul franco fabrică al produsului 1704 Produse zaharoase fără cacao (inclusiv ciocolată albă) Fabricare: — din materiale de la orice poziție, cu excepția materialelor de la aceeași poziție ca și produsul, și — în cadrul căreia valoarea tuturor materialelor de la capitolul 17 utilizate nu depășește 30 % din prețul franco fabrică al produsului Capitolul 18 Cacao și preparate care conțin cacao Fabricare: — din materiale de la orice poziție, cu excepția materialelor de la aceeași poziție ca și produsul, și — în cadrul căreia valoarea tuturor materialelor de la capitolul 17 utilizate nu depășește 30 % din prețul franco fabrică al produsului 1901 Extracte de malț; preparate alimentare din făină, crupe, griș, amidon, fecule sau extracte de malț, care nu conțin cacao sau care conțin cacao într-o proporție de sub 40 % din greutate, calculată pe o bază complet degresată, nedenumite și necuprinse în altă parte; preparate alimentare din produsele de la pozițiile 0401 -0404 , care nu conțin cacao sau care conțin cacao în proporție de sub 5 % din greutate, calculată pe o bază complet degresată, nedenumite și necuprinse în altă parte: — Extracte de malț Fabricare din cereale de la capitolul 10 — altele Fabricare: — din materiale de la orice poziție, cu excepția materialelor de la aceeași poziție ca și produsul, și — în cadrul căreia valoarea tuturor materialelor de la capitolul 17 utilizate nu depășește 30 % din prețul franco fabrică al produsului 1902 Paste alimentare chiar fierte sau umplute (cu carne sau cu alte substanțe) sau chiar altfel preparate, cum ar fi spaghete, macaroane, fidea, lasagna, gnochi, ravioli, caneloni; cușcuș, chiar preparat: — care conțin carne, organe, pești, crustacee sau moluște în proporție de cel mult 20 % din greutate Fabricare în cadrul căreia cerealele și derivatele acestora utilizate (cu excepția grâului dur și a derivatelor acestuia) trebuie obținute integral — care conțin carne, organe, pești, crustacee sau moluște în proporție de peste 20 % din greutate Fabricare în cadrul căreia: — cerealele și derivatele acestora utilizate (cu excepția grâului dur și a derivatelor acestuia) trebuie obținute integral și — toate materialele de la capitolele 2 și 3 utilizate trebuie obținute integral 1903 Tapioca și înlocuitorii săi preparați din fecule, sub formă de fulgi, granule, boabe mici, criblură sau alte forme similare Fabricare din materiale de la orice poziție, cu excepția feculelor de cartofi de la poziția 1108 1904 Produse pe bază de cereale obținute prin expandare sau prăjire (de exemplu corn flakes); cereale (altele decât porumbul), sub formă de boabe sau sub formă de fulgi ori de alte grăunțe preparate (cu excepția făinii, a crupelor și a grișului), prefierte sau altfel preparate, nedenumite și necuprinse în altă parte Fabricare: — din materiale de la orice poziție, cu excepția materialelor de la poziția 1806 , — în cadrul căreia toate cerealele și făina utilizate (cu excepția grâului dur și a porumbului Zea Indurata, precum și a derivaților acestora) trebuie obținute integral, și — în cadrul căreia valoarea tuturor materialelor de la capitolul 17 utilizate nu depășește 30 % din prețul franco fabrică al produsului 1905 Produse de brutărie, de patiserie și biscuiți, chiar cu adaos de cacao; ostii, cașete goale de tipul celor utilizate pentru medicamente, vafe cu capac, paste uscate din făină, din amidon sau din fecule în foi și produse similare Fabricare din materiale de la oricare poziție, cu excepția celor de la capitolul 11 ex capitolul 20 Preparate din legume, din fructe sau din alte părți de plante; cu următoarele excepții: Fabricare în cadrul căreia toate fructele, alunele/nucile și legumele trebuie obținute integral ex 20 01 Ignami, batate și părți comestibile similare de plante cu un conținut de amidon sau de fecule de minimum 5 % din greutate, preparate sau conservate în oțet sau acid acetic Fabricare din materiale de la orice poziție, cu excepția materialelor de la aceeași poziție ca și produsul ex 20 04 și ex 20 05 Cartofi sub formă de făină, griș sau fulgi, preparați sau conservați altfel decât în oțet sau acid acetic Fabricare din materiale de la orice poziție, cu excepția materialelor de la aceeași poziție ca și produsul 2006 Legume, fr